Folketing
2010-03-02

En nedlæggelse af regionerne er ikke en del af SF's dagsorden. Vi ønsker udvikling af det danske decentrale demokrati. En nedlæggelse vil forringe det regionale demokrati og den regionale nærhed. Hvis staten kommer til at stå for regionernes opgaver, vil der være tale om yderligere en voldsom centralisering, hvor Christiansborg i endnu højere grad kommer til at diktere alt. I SF synes vi f.eks., at borgerne og politikerne i Vestjylland selv skal have bøvlet og udfordringerne med, om det nye sygehus skal ligge i Gødstrup eller i Aulum. Resten af deres sygehusstruktur skal de også selv have lov til at bokse med. Det behøver vi ikke at diktere herindefra. Der er brug for, at regering og Folketing respekterer det regionale selvstyre – i gåseøjne. Det var derfor også pinligt at se, hvordan de seneste finanslovforhandlinger endte i en diskussion om en konkret sygehusplacering. Det var heller ikke kønt at opleve en statsminister i en presset situation underløbe sin egen kommunalreform med sine indirekte trusler om statslig overtagelse af sygehusene.